– Jeg tror jeg har satt personlig rekord i ordspill, forteller skrivende redaktør Øystein Hjelle Bondhus i Trollheimsporten.no om tittelen på saken fra fotballkampen han dekket i helga.

Etter seksmålsseieren til Surnadal/Søya/Todalen over Eide og omegn, der Julie Hagen Eide hadde scoret de tre første målene, klinket han selv til med tittelen:

«Eide eide Eide».

– Jeg tok en kjapp vurdering på om dette var en tittel jeg kunne bruke, og kom fram til at jeg egentlig ikke kunne la være, sier Bondhus lattermildt.

Tittelen har fått en viss oppmerksomhet på Twitter siden.

Der har Bondhus selv fortalt at han på et tidspunkt begynte å håpe på scoringer også fra to andre Surnadal-spillere med Eide som mellomnavn.

– Da kunne jeg ha endt med «Eide, Eide og Eide eide Eide». Men det hadde nesten blitt litt for mye av det gode, sier Bondhus.

Nettavisa Trollheimsporten dekker Rindal og Surnadal på Nordmøre.